Document ID: 32007D0482

32007D0482
L 180/42
SLUŽBENI LIST EUROPSKE UNIJE
ODLUKA KOMISIJE
od 9. srpnja 2007.
o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila
(priopćena pod brojem dokumenta C(2007) 3291)
(Tekst značajan za EGP)
(2007/482/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 72/166/EEZ od 24. travnja 1972. o usklađivanju zakonodavstava država članica o osiguranju od odgovornosti za upotrebu motornih vozila i o provedbi obveze osiguranja od takve odgovornosti (1), a posebno njezin članak 2. stavak 2.;
budući da:
(1)
Nacionalni uredi za osiguranje država članica Europskoga gospodarskog područja i drugih pridruženih država sklopili su 30. svibnja 2002. višestrani sporazum, dalje u tekstu „Sporazum”. Sporazum je priložen Odluci Komisije 2003/564/EZ od 28. srpnja 2003. o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila (priopćeno pod brojem dokumenta (2) kojom je Komisija utvrdila datum od kojega će se države članice suzdržati od izvršavanja provjere osiguranja od odgovornosti za upotrebu motornih vozila koja se uobičajeno nalaze na državnom području jedne od država koje su potpisale Sporazum i koja su predmet Sporazuma. Sporazum je naknadno proširen na dodatne države donošenjem dodataka br. 1. i 2.
(2)
Nacionalni uredi za osiguranje država članica te Andore, Hrvatske, Islanda, Norveške i Švicarske, 8. ožujka 2007. potpisali su Dopunu br. 3. Sporazuma čime je Sporazum proširen te su uključeni nacionalni uredi za osiguranje Bugarske i Rumunjske. Dopunom se predviđaju praktična rješenja za ukidanje provjera osiguranja za vozila koja su registrirana na državnom području Bugarske i Rumunjske i koja su predmet Dopune.
(3)
Stoga su ispunjeni svi uvjeti za ukidanje provjera osiguranja od odgovornosti za upotrebu motornih vozila u skladu s Direktivom 72/166/EEZ za vozila koja su registrirana na državnom području Bugarske i Rumunjske,
DONIJELA JE OVU ODLUKU:
Članak 1.
Od 1. kolovoza 2007. države članice suzdržavaju se od provjera osiguranja od odgovornosti za vozila koja su registrirana na državnom području Bugarske i Rumunjske i koja su predmet Dodatka br. 3. od 8. ožujka 2007. višestranom Sporazumu između nacionalnih ureda za osiguranje država članica Europskog gospodarskog prostora i drugih pridruženih država.
Članak 2.
Države članice odmah obavješćuju Komisiju o mjerama koje su poduzele radi primjene ove Odluke.
Članak 3.
Ova je Odluka upućena državama članicama.
Sastavljeno u Bruxellesu 9. srpnja 2007.

Labels: 2
15
4
18